

RĪGAS DOMES PIEMINEKĻU PADOME

Rātslaukums 1, Rīgā, LV-1539, tālrunis 7105800, 7105542, fakss 7012872

**SĒDES PROTOKOLS**

2023. gada 26. maijā Rīgā Nr. 15

*Sēde tiek atklāta plkst. 12:00*

|  |  |
| --- | --- |
| Sēdi vada: | Pieminekļu padomes priekšsēdētājs Aigars Kušķis |
| Sēdi protokolē: | sekretāre Ilona Šmite |

Sēdē piedalās Padomes locekļi:

|  |
| --- |
| Miroslavs Mitrofanovs, Konstantīns Čekušins, Valdis Gavars, Gunārs Nāgels, Agrita Maderniece, Gļebs Panteļejevs, Inese Baranovska, Andrejs Broks, Jānis Krastiņš, Guntis Zemītis |

Sēdē nepiedalās Padomes locekļi:

|  |
| --- |
| Klāvs Sedlenieks, Viesturs Zeps, Aija Ziemeļniece, Māris Mičerevskis, Ivars Drulle, Dainis Turlais, Rita Eva Našeniece, Mārtiņš Mintaurs |

Sēdē uzaicināti:

Juris Poga – arhitekts;

Ēriks Naļivaiko – uzņēmējs;

Gita Umanovska – Latvijas Ebreju draudžu un kopienu padomes valdes locekle;

Jevgēnijs Gombergs – uzņēmējs;

Helmuts Caune – Jesajas Berlina biedrības direktors;

Dainis Locis – Rīgas domes deputāts;

Anna Stroja;

Guntis Gailītis – Rīgas Latviešu biedrības priekšsēdētājs;

DARBA KĀRTĪBA

1. Par vides objektu Mežaparkā “Saule, Pērkons, Daugava”.

*11.05.2023. Nr.PP-23-4-pi*

2. Par pieminekli Jesajam Berlinam Alberta ielā 2A.

*15.03.2023. Nr. PP-23-2-sd; 19.05.2023. Nr. PP-23-3-sd*

3. Par piemiņas plāksni Anšlavam Eglītim.

*14.04.2023. Nr. RDD-23-154-dv*

4. Dažādi.

*A. Kušķis ierosina iekļaut darba kārtībā pēdējās dienās saņemtos ierosinājumus:*

*1. Annas Strojas un Vadima Gimelfarba priekšlikumu par pieminekļa bērniem, kas miruši no onkoloģiskām slimībām izveidi Ziemeļblāzmas kultūras centra parkā;*

*2. Rīgas Latviešu biedrības priekšlikumu par pirmo Vispārējo latviešu Dziesmu svētku piemiņas zīmes izvietošanu Rīgas Latviešu biedrības nama fasādē.*

**1. Par vides objektu Mežaparkā “Saule, Pērkons, Daugava”**

*11.05.2023. Nr.PP-23-7-pi*

**A. Kušķis** informē, ka Pieminekļu padomē saņemts iniciatīvas grupas ierosinājums par skulpturālā objekta izveidošanu Mežaparkā, pie Dziesmu svētku estrādes, kas veltīts dziesmai “Saule, Pērkons, Daugava”. Tā kā objektu plānots uzstādīt uz Dziesmu svētkiem, tad tā izveidošanas termiņi ir saspringti.

**J. Poga** Piemiņas zīmi dziesmai un vienlaikus tās komponistam M. Braunam plānots izvietot Mežaparkā pie Lielās estrādes, iedibinot savdabīgu tradīciju – ar Dziesmu svētkiem saistītām īpaši nozīmīgām dziesmām veltītu vides objektu izveidi. Šis būtu sākums, ar laiku estrādes teritorijā varētu izveidoties tematiska dziesmu taka. Vizuālajā noformējumā nepārprotami parādās dziesmas simboli. Kompozīcija sastāv no pulētas akmens lodes, kas simbolizē sauli, pērkona zīme veidota līdzībā ar arheoloģiskajos izrakumos atrastu senlatviešu “pērkona cirvi”, arī Dieva simbolu un plūstošā Daugava. Piemiņas zīme veidota no ilgtspējīgiem materiāliem - granīta un nerūsējoša tērauda, tai nav plānots veidot speciālu labiekārtojumu. Izmēri plānā - 2.7x 0.8m. Novietojums paredzēts Lielās estrādes ziemeļu pusē. Iecere no zemes piederības viedokļa saskaņota ar Rīgas domes Īpašuma departamentu, kā arī ir sagatavots attiecīgs Rīgas domes lēmums. Iecere saskaņota arī Nacionālajā kultūras mantojuma pārvaldē, kā arī atbalstīta Dziesmu un deju svētku padomes sēdē.

Tālākā vides objektu takas izveidē ierosina, ka iniciatīvu varētu uzņemties Nacionālais kultūras centrs, organizējot tēmas izvēli un ideju konkursu, kā arī finansējuma piesaisti. Vides objektu taka varētu tikt izvietota meža zonā, sākot no ieejas vārtiem līdz ieejai Lielajā estrādē un izstāžu zonā.

Šo pirmo projektu finansē uzņēmējs Ēriks Naļivaiko.

**I. Baranovska** Vai iniciatīva nenoplaks, un kas to finansēs nākotnē? Vai uzņēmēji ir gatavi ziedot finansējumu, kas tik bieži nenotiek. Vai turpmāk tiks organizēti ideju konkursi? Konkursu organizācija ir dārga un ne vienmēr nonāk pie rezultāta. Labs risinājums ir Latvijas Bankas modelis monētu dizaina izstrādei, kad slēgtā konkursā atbilstoši aktuālajai tēmai tiek uzaicināti zināmi mākslinieki. Svarīgi, lai šī iniciatīva neapstājas ar šo vienu zīmi. Jābūt kādam atbildīgajai institūcijai, kas uzņemas procesa vadību.

.

**A. Broks** Ja koncepcijas līmenī plānota vides objektu taka, tad kāpēc šo objektu plānots izvietot takas beigās, Lielās estrādes aizmugurē? Tas drīzāk varētu būt ievads takai. Koncepcijā vajadzētu paredzēt, kurām dziesmām tiktu veidoti vides objekti, lai saprastu kāda būs takas vīzija. Katra objekta konkrētajai novietnei ir jābūt pamatotai. No tās izriet arī objektu mērogs. Piedāvātais šīs piemiņas zīmes mērogs nešķiet piemērots tādas nozīmes dziesmai. Varētu runāt par dziesmas saturam pielāgojamu mērogu.

**J. Poga** Teritorija ir mežs. Mēs, kā autori, esam pret to, ka mežs tiek “piesārņots”. Piemiņas zīmes var attīstīties kā vides objekti, nelielos izmēros, kompakti un saprotami savā izpausmē.

Vieta izvēlēta teritorijā, kur cilvēki visvairāk pulcējas. Dziesmu svētku laikā tā gan ir slēgta zona, kurā pulcējas svētku dalībnieki. Ieeja Lielās estrādes teritorijā tiek organizēta pa 8 vārtiem, izlīdzinot apmeklētāju plūsmas, arī drošības apsvērumu dēļ. Nav noteikti vieni galvenie vārti.

**G. Nāgels** Negatīvs moments ir, ka mēs tiekam aicināti apstiprināt objektu, kas ir vienotas koncepcijas sastāvdaļa, bet pati koncepcija nav izstrādāta.

**G. Zemītis** Koncepcijas trūkums apgrūtina kopainas izpratni. Kurš būs galvenais akcents, kur tas tiks novietos un kāda būs kopējā sinerģija?

**A. Kušķis** Šis ir retorisks jautājums, jo mēs nezinām vai iniciatīvai būs tālāka attīstība. Šobrīd ir pāragri prasīt noteikt konkrētas vietas un dziesmas. Objektu – dziesmu - izvēle nākotnē varētu notikt radošā procesā, Dziesmu svētku dalībniekiem, diriģentiem, biedrībām u.c. un pēc tam meklēt katrai piemērotāko novietni, pie nosacījuma ka ir pieejams finansējums. Nav lietderīgi iedibināt sākumā striktu koncepciju, ja tai nav skaidri zināma turpinājuma.

**Ē. Naļivaiko** Pirms 10 gadiem mēs nerunātu par piemiņas zīmi dziesmai “Saule, Pērkons, Daugava”. Tā pat nebija iekļauta Dziesmu svētku repertuārā. Grūti paredzēt, kas būs pēc gada. Dziesmas nāk un iet, tās izveido paši koristi. Lemt par dziesmām, kam veidot vides objektus vajag nevis komisijām, bet gan koristiem un attiecīgajā aktuālajā vēsturiskajā situācijā.

**G. Nāgels** Pieminekļi ir kustamā manta un tos var pārvietot, ja tāda vajadzība rodas.

**Pieminekļu padome** **vienbalsīgi nolemj:**

1. Atbalstīt vides objekta “Saule, Pērkons, Daugava” izvietošanu Mežaparkā, Lielās estrādes tuvumā atbilstoši iesniegtajam priekšlikumam.
2. Rekomendēt iesaistītajām un atbildīgajām institūcijām, savstarpēji sadarbojoties, izstrādāt ar Dziesmu svētku tradīcijām saistītām dziesmām veltītu vides objektu izvietošanas koncepciju Mežaparka Lielās estrādes teritorijā.

**2. Par pieminekli Jesajam Berlinam Alberta ielā 2A**

*15.03.2023. Nr. PP-23-2-sd; 19.05.2023. Nr. PP-23-3-sd*

**A. Kušķis** Saņemts iesniegums no Latvijas Ebreju draudžu un kopienu padomes par pieminekļa Jesajam Berlinam izvietošanu pie ēkas Alberta ielā 2A. Pieminekļu padome 2021.gadā jau atbalstīja Jesaja Berlina biedrības priekšlikumu par interaktīvas laternas un soliņa izvietojumu Alberta ielas 2A nama priekšdārzā. Aicina Jesajas Berlina biedrības direktoru H. Cauni vispirms informēt padomi par šīs ieceres attīstību.

**H. Caune** informē, ka uzrunāti ziedotāji, kas būtu gatavi investēt šajā projektā. Pagājušā gada pavasarī, ņemot vērā uzsākto karadarbību Ukrainā, ir tikusi uz laiku apturēta līdzekļu vākšana morālu apsvērumu dēļ, jo tādā brīdī nebūtu bijis ētiski vākt ziedojumus pieminekļa izveidei. Šogad darbs pie finansējuma piesaistes ir atsācies. Biedrības padomes sēdē tika izskatīta arī Ebreju draudžu un kopienu padomes ideja un arī tās ierosinājums kombinēt abus priekšlikumus un atzīts, ka pie šāda risinājuma priekšdārzs kļūtu pārāk piesātināts ar dažāda rakstura objektiem. Biste nedotu nekādu pievienotu izglītojošu vai informatīvu vērtību tai, kuru jau nes pie ēkas 2009. gadā uzstādītā plāksne – proti, ka šeit dzīvojis filozofs Berlins. No piemiņas un apliecinājuma viedokļa tā būtu atkārtošanās. Turpretim laterna un soliņš ir saturiski un konceptuāli pavisam atšķirīgs, intriģējošs objekts, kas ļauj apmeklētājam apsēsties, pievērst uzmanību laternas interaktīvajai daļai un uzzināt par Berlinu daudz vairāk.

**J. Gombergs** Pēc Ebreju draudžu un kopienu padomes iniciatīvas, skulpturālā objekta veidošanai divi tēlnieki ir tikuši uzrunāti piedāvāt risinājumus - Edvīns Krūmiņš un Andrejs Vārpa. Skices pievienotas iesniegumam. Finansējums objekta realizācijai ir pieejams. Sākotnēji Ebreju draudžu un kopienu padomei nebija informācijas par alternatīvo priekšlikumu. Norāda, ka katrai atļaujai ir derīguma termiņš. Tā kā iepriekš saskaņotajam priekšlikumam realizācijas termiņš nav zināms, tad, iespējams, jāpārskata tā realizācijas lietderība. Bez tam būtu nepieciešams veikt iedzīvotāju aptauju par aktīvas zonas izveidi klusā centra zonā. Ja Pieminekļu padomes lēmums paliek spēkā, tad lūgums norādīt alternatīvu vietu šīs skulptūras izvietošanai, vai arī šī priekšlikuma īstenošanu atbalstīt Alberta ielā, bet J. Berlina biedrības priekšlikumam izvēlēties citu novietni.

**J. Krastiņš** Ja tiek izvietots skulpturāls veidojums uz fona, kas jau ir piesātinās ar skulptūrām, zaudē abi - gan šis jaunais veidojums, gan fons.

**I. Baranovka** pateicas Gomberga kungam par iniciatīvu. Visa Alberta iela un šī konkrētā nama fasāde arhitektoniski ir tik intensīva, ka tieši kaut kas dizainisks, ļoti lakonisks ir ļoti piemērots šai vietai. Portretiskās līdzības koncepti ir interesanti, bet pastāv jautājums kur un kā tos izvietot.

**G. Nāgels** Alberta iela ir tik īsa, ka šeit ir nepieciešama koncepcija par tās vizuālo un telpisko noformējumu, jo ir vēl daudzas personas, kurām arī šeit varētu izveidot piemiņas vietas, sākot ar kultūras un zinātnes darbiniekiem, kas ir vēl pazīstamāki kā J. Berlins.

**A. Broks** Piekrīt Krastiņa kunga formulējumam no arhitektoniskā redzējuma viedokļa. Pirmā koncepta pamatojums ir pārdomu vieta saistībā ar šo cilvēku un ar interaktīviem līdzekļiem iegūstama papildus informācija par viņu.

**G. Umanovska** Veselīga konkurence ir ļoti laba. Diemžēl pieredze rāda, ka nekas interaktīvs pilsētā vairāk par 2 gadiem nedarbojas. Diez vai cilvēki sēdēs uz soliņa un domās par filozofiju rudens/ ziemas periodā. Aicina atļaut vai nu izvietot skulpturālo objektu uz laiku, kamēr tiks realizēts pirmais priekšlikums, vēl jo vairāk tāpēc, ka tā realizācijas termiņš nav zināms, vai arī norādīt alternatīvu vietu, kur šo bisti izvietot.

**G. Panteļejevs** Konkurence par vietu nav pieļaujama. Uzskata, ka pilsētvidē varētu atrasties arī reālistiskais objekts. Kā veiksmīgāko atzīmē E. Krūmiņa izstrādāto risinājumu.

**A. Broks** ierosina palikt pie iepriekšējā Pieminekļu padomes lēmuma. Norāda, ka uzturēšana nepieciešama jebkuram veidojumam, arī akmens piemineklim.

**Pieminekļu padome vienbalsīgi nolemj:**

1. Ņemot vērā sniegto informāciju par Jesajas Berlina biedrības ieceres virzību, atstāt spēkā Pieminekļu padomes 2021.gada 30.jūlija lēmumu Nr.4§1.
2. Rekomendē rast novietni pilsētvidē Ebreju kopienu un draudžu padomes priekšlikumam par J. Berlina skulptūras izvietošanu. Šajā ieceres attīstības stadijā kā piemērotāks realizācijai atzīstams E. Krūmiņa darbs.

**3. Par piemiņas plāksni Anšlavam Eglītim**

*14.04.2023. Nr. RDD-23-154-dv*

**D. Locis** Mums ir par maz liecību un zīmju, kas ir veltītas tautas dižgariem. A. Eglītis ir bijis īsts rīdzinieks un pilsētas apdziedātājs. Piemiņas plāksni varētu izvietoto vai nu Tomsona ielā 21 vai Krišjāņa Valdemāra ielā 23. Abās adresēs A. Eglītis kādu laiku ir dzīvojis. Valdemāra ielas ēka ir privātīpašums, tajā atrodas viesnīca “Valdemārs”. Īpašnieks dzīvo ārzemēs, bet neiebilst piemiņas plāksnes izvietošanai. Tomsona ielas 21 nams pieder dzīvokļu īpašniekiem. Piemiņas plāksnēs finansiālais un vizuālais ietvars ir risinājuma stadijā. Aicina Padomi konceptuāli atbalstīt priekšlikumu, turpinot darbu pie ieceres projekta izstrādes.

**J. Krastiņš** Cilvēki bieži vien piemiņas plāksnes neievēro. Ierosina vispārināt piemiņas plākšņu izvietošanas jautājumu, izmantojot Londonas pieredzi, kur ir izveidotas standartizētas, tipveida plāksnes. Tā atkristu spriešana un risinājuma meklējumi katram atsevišķam gadījumam.

**I. Baranovska** Rīgā process ir ievirzījies citādāk, piemiņas plākšņu risinājumi ir dažādi. Ieviešot standartizētu risinājumu, nāktos jau izvietotās plāksnes demontēt. Nevajadzētu ierobežot mākslinieku radošumu. Ļoti veiksmīgs piemērs ir mākslinieka A. Vilipsona veidotā piemiņas plāksne A. Čakam.

**Pieminekļu padome vienbalsīgi nolemj:**

Konceptuāli atbalstīt ieceri piemiņas plāksnes A. Eglītim izveidei pie ēkas Rīgā, Krišjāna Valdemāra ielā 23.

**4.1. Annas Strojas un Vadima Gimelfarba priekšlikumu par pieminekļa bērniem, kas miruši no onkoloģiskām slimībām izveidi Ziemeļblāzmas kultūras centra parkā**

*23.05.2023. Nr. PP-23-5-pi*

**A. Stroja** Mēs zaudējam meitu 2021.gadā. Vecmīlgrāvja apkaimē, kur ģimene dzīvo, vēlētos iemūžināt meitas piemiņu, vienlaikus to veltot visiem Latvijas bērniem, kuru dzīvību ir atņēmusi slimība. Piemērota vieta būtu Ziemeļblāzmas parks. Vēlas veidot lakonisku, skaistu, objektu, kas būtu apliecinājums jaunībai un, kur cilvēki vēlētos pieiet un fotografēties. Ir veiktas sākotnējas pārrunas ar kultūras pils “Ziemeļblāzma” vadību.

**G. Nāgels** Ziemeļblāzmas parkā ir piemineklis Augustam Dombrovskim un arī viņa kapavieta.

A. Stroja informē, ka šo pieminekli plānots izvietot pretējā parka pusē.

**I. Baranovska** Iniciatīva kā tāda būtu atbalstāma. Mākslinieciskais veidojums ir ļoti jāpārdomā. Tiek runāts par sāpīgām lietām, bet jāsaglabā ticība un gaišums. Tēls varētu nebūt ķermenisks, bet, piemēram zieds vai kāds cits simbolisks objekts.

**G. Panteļejevs** Tēma ir traģiska, līdz ar to vajadzētu atturēties no naturālisma.

**A. Stroja** Ģimene vēlas tieši ķermenisku tēlu. Skulptūra Kijevā (iesniegumam pievienotais paraugs) ir ļoti populāra un pie tās arī daudzi fotografējas.

**A. Kušķis** aicina ierosinātājus skiču stadijā, kad būs vērtējamas ieceres reālās aprises, iesniegt projektu Pieminekļu padomei izskatīšanai, lai var tikt veiktas korekcijas, ja tādas būs nepieciešamas.

**A. Broks** Ziemeļblāzmas kultūras pils ir ar savu idejisko un vēsturisko slodzi. Vai viņiem ir plašāks konceptuāls redzējums kā apkārtējā teritorija tiks attīstīta, lai nerastos konfliktsituācijas, attīstot jaunus projektus.

**Pieminekļu padome vienbalsīgi nolemj:**

Konceptuāli atbalstīt priekšlikumu par skulpturāla objekta izveidi Ziemeļblāzmas kultūras centra parkā - pieminekli bērniem, kas miruši no onkoloģiskām slimībām.

**4.2. Rīgas Latviešu biedrības priekšlikums par pirmo Vispārējo latviešu Dziesmu svētku piemiņas zīmes izvietošanu Rīgas Latviešu biedrības nama fasādē**

*25.05.2023. Nr. PP-23-4-sd*

**G. Gailītis** Rīgas Latviešu biedrība, kas ir pirmo piecu Dziesmu svētku organizatori, atzīmējot Dziesmu svētku 150-gadi, vēlas izvietot Pirmo Vispārējo latviešu Dziesmu svētku piemiņas zīmi Rīgas Latviešu biedrības nama fasādē. Piemiņas zīmes autors ir mākslinieks Jānis Strupulis”. Plāksnes izmērs ir 60x60cm. Biedrības nams ir cieši saistīts ar Dziesmu svētkiem - tajā notikusi svētku atklāšana, dziesmu kari, koncerti u.c pasākumi.

**J. Krastiņš** Kopā ar Gailīša kungu un mākslinieku J.Strupuli izanalizējām iespējamo piemiņas plāksnes novietojumu uz ēkas fasādes. Tika atrasta piemērota vieta iepretim Studentu rotas piemiņas plāksnei. Šai vietā piemiņas plāksne labi iederas gan tematiski, gan arhitektoniski.

**A. Broks** Biedrības nama fasāde jau ir piesātināta ar dažādām plāksnēm. Piemiņas plāksnes mērogs nesader ar notikuma mērogu. Gribētu, lai tā būtu ne tikai vēl vien plāksne, kas ir līdzīga tām, kura tur jau izvietotas. Prasītos cēlāka, īpašāka vieta pretstatā vienkāršai tehniskai informācijai, kas ir Rīgas Latviešu biedrība.

**G. Gailītis** Sniedz papildinformāciju. Fasādi drīzumā ir plānots tīrīt, kā arī pielikt plāksni ar informāciju par ēkas arhitektiem.

**Pieminekļu padome vienbalsīgi nolemj:**

Atbalstīt piemiņas plāksnes, kas veltīta Pirmajiem Vispārējiem latviešu Dziesmu svētkiem, izvietošanu pie Rīgas Latviešu biedrības ēkas fasādes, precizējot plāksnes novietni atbilstoši Padomes ieteikumam.

*Sēdi slēdz plkst. 13:30*

Pieminekļu padomes priekšsēdētājs A. Kušķis

Protokolēja I.Šmite